ചേരുവ പാടശേഖരത്ത് വിത്തിടീല് മഹോത്സവം, കാര്ഷിക മേഖലയില് മികച്ച വരുമാനം ഉറപ്പാക്കും : മന്ത്രി കൊടുമണ് : കാര്ഷിക മേഖലയില് ആധുനികവത്ക്കരണവും യുവ തലമുറയെ കൃഷിയിലേക്ക് ആകര്ഷിക്കുന്നതിനും കൃഷി അനുബന്ധ മേഖലയില് മികച്ച വരുമാനം ഉറപ്പാക്കുന്നതിനുമുള്ള നടപടികളുമായി സംസ്ഥാന സര്ക്കാര് മുന്നോട്ടു നീങ്ങുന്നതായി കൃഷി മന്ത്രി പി. പ്രസാദ് പറഞ്ഞു. കൊടുമണ് ചേരുവ പാടശേഖരത്ത് വിത്തിടീല് മഹോത്സവത്തിന്റെ ഭാഗമായി ഉത്തമ കാര്ഷിക മുറകള് പ്രകാരം തയാറാക്കിയ, കൊടുമണ് റൈസ് ബ്രാന്ഡിന് വേണ്ടിയുള്ള മനുരത്ന ഇനം വിത്ത് വിതച്ച് സംസാരിക്കുകയായിരുന്നു മന്ത്രി. ഭക്ഷണം കഴിക്കാതെ മനുഷ്യന് ഭൂമിയില് കഴിയാന് സാധിക്കില്ല. പുതുതലമുറ കൃഷിയെ കൈയൊഴിയാതിരിക്കാനും കര്ഷകര്ക്ക് ഗുണകരമായ വരുമാനം ഉറപ്പുവരുത്തുന്നതിനും സര്ക്കാര് ഫലപ്രദമായ നടപടികള് സ്വീകരിച്ചു വരുന്നു. കൃഷിയില് നിന്ന് കര്ഷകന് 50 ശതമാനം വരുമാനം ഉറപ്പാക്കുന്നതിന് ഉത്പാദനം, സംസ്ക്കരണം, വിപണനം എന്നീ മേഖലയില് കാലോചിതമായ നവീകരണം സര്ക്കാര് നടപ്പാക്കി വരുന്നു. കൊടുമണ് റൈസ് എന്ന ഉയര്ന്ന ഗുണനിലവാരമുള്ള ബ്രാന്ഡ് കേരളം ഏറ്റെടുത്തുകഴിഞ്ഞു. വിഷരഹിതമായ അരിയും പച്ചക്കറികളും ഉത്പാദിപ്പിക്കുന്നത് ജനങ്ങളുടെ ആരോഗ്യത്തിന് അത്യാവശ്യമാണെന്ന് കൃഷിമന്ത്രി പി. പ്രസാദ് പറഞ്ഞു. നിയമസഭാ ഡെപ്യൂട്ടി സ്പീക്കര് ചിറ്റയം ഗോപകുമാര് അദ്ധ്യക്ഷത വഹിച്ചു. കൊടുമണിലെ കര്ഷക തൊഴിലാളികളെയും, കൊടുമണ് കാര്ഷിക കര്മ്മ സേനാ പ്രവര്ത്തകരെയും ആദരിച്ചു. പറക്കോട് ബ്ലോക്ക് പഞ്ചായത്ത് പ്രസിഡന്റ് ആര്. തുളസീധരന്പിള്ള, ജില്ലാ പഞ്ചായത്ത് മെമ്ബര് ബീനാപ്രഭ, കൊടുമണ് ഗ്രാമപഞ്ചായത്ത് വൈസ് പ്രസിഡന്റ് ധന്യദേവി, പറക്കോട് ബ്ലോക്ക് പഞ്ചായത്ത് അംഗം കുഞ്ഞന്നാമ്മകുഞ്ഞ്, കൊടുമണ് ഗ്രാമപഞ്ചായത്ത് അംഗങ്ങളായ എ. വിപിന്കുമാര്, എ.ജി. ശ്രീകുമാര്, എന്. വിജയന് നായര്, കൊടുമണ് ഫാര്മേഴ്സ് സൊസൈറ്റി പ്രസിഡന്റ് എ.എന്. സലീം, ജില്ലാ കൃഷി ഡെപ്യൂട്ടി ഡയറക്ടറായ ലൂയിസ് മാത്യു, എലിസമ്ബത്ത് തമ്ബാന്, കൊടുമണ് കൃഷി ഓഫീസര് എസ്. ആദില തുടങ്ങിയവര് പങ്കെടുത്തു. ജനകീയ കൂട്ടായ്മയിലൂടെ വിജയിച്ച സംരംഭം കൊടുമണ്: കൊടുമണ് ഗ്രാമപഞ്ചായത്തില് മുപ്പതുവര്ഷമായി തരിശുകിടന്ന 150 ഹെക്ടര് സ്ഥലത്ത് 250 കര്ഷകരെ സംഘടിപ്പിച്ച് ഇരിപ്പൂ കൃഷി ചെയ്യാന് തീരുമാനിച്ചത് കേരളത്തിന് തന്നെ മാതൃകയായിരുന്നു. കക്ഷി രാഷ്ട്രീയത്തിനതീതമായി കര്ഷകരെയും നിലമുടമകളെയും സംഘടിപ്പിച്ചത് സി.പി.എം ഏരിയാ കമ്മിറ്റി സെക്രട്ടറിയും കൊടുമണ് കര്ഷക സമിതി പ്രസിഡന്റുമായ എ.എന്.സലീമിന്റെ നേതൃത്വത്തിലുള്ള കര്ഷക സമിതിയാണ്. കൊടുമണ് കൃഷി ഒാഫീസര് എസ്.ആദില മാര്ഗനിര്ദ്ദേശങ്ങള് നല്കി. ധനമന്ത്രിയായിരുന്ന ഡോ.തോമസ് ഐസക്കും കൃഷിമന്ത്രിയായിരുന്ന വി.എസ്. സുനില് കുമാറും ചിറ്റയം ഗോപകുമാര് എം.എല്.എയും പിന്തുണ നല്കി. കര്ഷകര് വിളയിക്കുന്ന നെല്ല് കുമരകം വെച്ചൂരിലുള്ള ഒായില്പാം ഇന്ത്യയുടെ കീഴിലുള്ള റൈസ് മില്ലില് കൊണ്ടുപോയാണ് അരിയാക്കിയിരുന്നത്. ഇത് കര്ഷകര്ക്ക് ഭീമമായ നഷ്ടമുണ്ടാക്കിയെങ്കിലും കൊടുമണ് റൈസ് എന്ന് ബ്രാന്റ് പ്രസിദ്ധമായി. കൊടുമണ് റൈസ് വാങ്ങി വില്ക്കാന് കച്ചവടക്കാരും ഏറെയുണ്ടായി. കര്ഷകര്ക്കുണ്ടാകുന്ന ബുദ്ധിമുട്ട് നേരില് ബോദ്ധ്യപ്പെട്ട സര്ക്കാര് ഇവിടെ റൈസ് മില്ലിന് അംഗീകാരം നല്കുകയായിരുന്നു. മില്ല് സ്ഥാപിക്കുന്നതിന് ഒറ്റത്തേക്ക് പബ്ളിക്ക് മാര്ക്കറ്റിനോട് ചേര്ന്ന് അനുയോജ്യമായ സ്ഥലം കണ്ടെത്തിയിട്ടുണ്ട്. പത്തനംതിട്ട, ജില്ലാ പഞ്ചായത്ത്, പറക്കോട് ബ്ളോക്ക് പഞ്ചായത്ത് , കൊടുമണ് ഗ്രാമപഞ്ചായത്ത് എന്നിവയുടെ സഹായത്തോടെയാണ് മില്ല് സ്ഥാപിക്കുന്നത്. തരിശായി ശേഷിക്കുന്ന സ്ഥലത്ത് ഉടന് കൃഷി ആരംഭിക്കുമെന്ന് പാടശേഖരസമിതി പ്രസിഡന്റ് എ.എന്.സലീം പറഞ്ഞു.